Meat World doen ondersoek na beweringsFoto: Facebook Meat World, ŉ bekende kettingslaghuis met 14 winkels in Gauteng, Noordwes en Mpumalanga, het gesê hy sal ondersoek instel na bewerings dat etikette met nuwe vervaldatums op vervalde vleis en vleisprodukte aangebring word en dat bederfde vleis sodoende aan kliënte verkoop word. Dit kom nadat Carte Blanche Sondagaand ŉ insetsel uitgesaai het waarin ŉ ondersoek deur dié nuusagentskap hierdie beweerde praktyk aan die lig gebring het. Meat World het verlede week ŉ dringende aansoek by die hooggereghof in Johannesburg ingedien om die uitsaai van die insetsel te keer, maar die aansoek is met koste van die hand gewys. In ŉ beëdigde verklaring wat deur die betrokke Carte Blanche-joernalis by die hof ingedien is, word daar verduidelik dat Carte Blanche in Junie vanjaar deur twee werknemers van Meat World in Krugersdorp genader is wat beweer het dat talle onveilige en onhigiëniese praktyke by die winkel gevolg word. Carte Blanche het daarna sy eie ondersoek na die bewerings van stapel gestuur. In die verklaring word beweer Carte Blanche het in minstens nege Meat World-winkels bewyse gevind dat nuwe etikette op produkte aangebring is. Volgens die nuusagentskap kon daar in 11 gevalle by vyf verskillende winkels vasgestel word dat die etikette verander is om die vervaldatum op die produk te verander. In ander gevalle was dit nie moontlik om met sekerheid te sê of die vervaldatum op die ou en nuwe etikette verskil nie. Carte Blanche beweer hulle het ook ander onhigiëniese praktyke by Meat World-winkels waargeneem, onder meer verpakte vleis wat in winkels te koop aangebied word in vertoonareas wat nie verkoel word nie, karkasse wat vanaf die dak hang waar dit waarskynlik is dat kliënte daarteen kan skuur en vleis wat deur werknemers sonder handskoene hanteer word. Carte Blanche het ook van die winkels se vleis en vleisprodukte na ŉ onafhanklike laboratorium gestuur om getoets te word en beweer die toetsresultate het getoon dat die miko-organisme- en bakterieëvlakke op die produkte hoër is as die aanbevole spesifikasies. Carte Blanche het Meat World met die bewerings en bewyse genader om hul kommentaar daarop te kry, waarna Meat World hom tot die hof gewend het om die uitsending te verhoed. Sedert die program uitgesaai is, is ŉ boodskap wat mense daarteen waarsku om by Meat World-winkels te koop wyd op sosiale media versprei. Meat World het Maandag in ŉ verklaring gesê hy sien die bewerings in ŉ baie ernstige lig en sal sy eie interne ondersoek daarna doen. Volgens die verklaring het die groep besluit om hom tot die hof te wend om die uitsending van die Carte Blanche-insetsel te keer omdat hulle glo die prosedures wat deur Carte Blanche in hul ondersoek gevolg is, was “onregverdig en gemik op sensasie”. Meat World voer aan hulle is min tyd gegee om die saak intern te ondersoek en op die bewerings te reageer voordat die insetsel uitgesaai is. “Hierdie eensydige benadering kan vernietigende gevolge vir die handelsmerk en die honderde werknemers van Meat World se winkels en fabriek hê,” lui die verklaring. “Meat World is ook bewus van voorvalle van sabotasie by sommige van sy winkels. Die bestuur glo die herettiketering van produkte weens prysveranderinge word wanvoorgestel en gesensasionaliseer in ŉ poging om die handelsmerk te diskrediteer.” Angelino Pereira, stigter en uitvoerende hoof van Meat World, het gesê Meat World was nog altyd baie betrokke by die gemeenskappe waar sy winkels geleë is deur middel van skoolgeleenthede, fondsinsamelings en borgskappe aan sportspanne. “Ondanks die maatskappy se lang verhouding met die gemeenskap, kan Meat World nie die skade wat die program op sy reputasie gehad het ontken nie. Ons is vasbeslote om dit as ŉ geleentheid te gebruik om te verbeter,” het Pereira gesê. Hy het gesê die interne ondersoek is reeds aan die gang, terwyl gesondheids- en veiligheidsopleiding by sy winkels en fabriek meer gereeld en intensief as ooit vantevore aangebied sal word. “Onafhanklike gesondheids- en veiligheidsinspekteurs sal voortgaan om inspeksies te doen en die prosesse by alle Meat World-winkels te monitor.” Pereira het gesê kliënte sal op hoogte gehou word van die uitslag van sy ondersoek.